Ministrul Justiţiei este aşteptat să anunţe care este rezultatul evaluării pe care i-a făcut-o procurorului general Augustin Lazăr. A trecut termenul de o lună de la începutul verificărilor, termen avansat chiar de ministrul Justiţiei. Într-o postare pe Facebook în această dimineaţă, Tudorel Toader a precizat că, până acum, procurorul general nu a mai fost supus niciunei evaluări.

Foto: InquamPhotos/Octav Ganea

„CSM a transmis către MJ situaţia evaluărilor procurorului general! PS: nu a fost supus niciunei evaluări!”, a scris ministrul Justiţiei pe contul său de Facebook, în această dimineață.

În 25 august, ministrul Justiţiei, Tudorel Toader, a anunţat, tot pe Facebook, că declanşează procedura legală pentru evaluarea activităţii manageriale a procurorului general al Parchetului de pe lângă Înalta Curte de Casaţie şi Justiţie, Augustin Lazăr.

El spunea că rezultatele evaluării, „însoţite de eventuale propuneri”, vor fi făcute publice în termen de cel mult 30 de zile.

Întrebat recent dacă ia în calcul revocarea din funcţie a procurorului general Augustin Lazăr, ministrul Justiţiei a spus că nu vrea să înceapă cu concluzia, ci aşteaptă întâi toate argumentele.

„Aţi pus o întrebare fără răspuns. V-am spus că nu încep cu concluziile şi după-aia argumentele. Întâi vom vedea care sunt argumentele finale şi concluzia va rezulta din argumente”, a declarat ministrul Justiţiei.

Întrebat miercuri de jurnalişti, la ieşirea din sediul Consiliului Superior al Magistraturii (CSM), dacă ia în calcul revocarea din funcţie a procurorului general Augustin Lazăr, ministrul Justiţiei a spus că nu vrea să înceapă cu concluzia, ci aşteaptă întâi toate argumentele.

„Aţi pus o întrebare fără răspuns. V-am spus că nu încep cu concluziile şi după-aia argumentele. Întâi vom vedea care sunt argumentele finale şi concluzia va rezulta din argumente”, a declarat ministrul Justiţiei.

El a precizat că va anunţa rezultatul „când va fi momentul”, urmând atunci să prezinte şi raportul cu argumentele care au dus la decizia sa.

Întrebat dacă a discutat cu procurorul general despre evaluarea pe care o face, Toader a spus că nu are ce punct de vedere să-i ceară acestuia pe acest subiect: „Ce punct de vedere să-i cer, ce să spună el? Să îl întreb pe el ce concluzie să trag?”.

Şi procurorul general a fost întrebat dacă are emoţii în ceea ce priveşte evaluarea făcută de ministrul Justiţiei.

„Eu de 36 de ani am fost evaluat foarte bine. Nu am nicio emoţie, eu mă cunosc pe mine”, a afirmat Augustin Lazăr. De asemenea, întrebat dacă de revocare îi este teamă, procurorul general a răspuns: „Nu”.

Sursa: News.ro